शिवराज जी को जानने वाले लोग आपको कहते मिलेंगे कि उनकी “सांस्कृतिक राष्ट्रवाद” पर जबरदस्त पकड़ है. इस विषय पर भाषण दे कर वो लोगों को मंत्रमुग्ध कर देते हैं. लेकिन अफ़सोस तो ये है कि संघ द्वारा पिलाये इस घुट्टी का वो ककहरा ही भूल गए. सीधी सी बात यह है कि प्रशासनिक आधार पर अपनी सुविधा के लिए बनाए गये प्रदेश या राजस्व इकाई का केवल राजस्व एवं प्रशासनिक कार्य के लिए ही महत्व होता है. अलग से किसी में अगर अपना मध्यप्रदेश जैसी भावना नहीं है तो इसका कारण ये है कि वह एक सांस्कृतिक इकाई है ही नहीं. अपनापन के लिए सांस्कृतिक एकता की दरकार होती है. किसी संस्कृति के आधार पर कोई प्रदेश अस्तित्व में आ जाय यह तो संभव है लेकिन किसी राज्य का निर्माण कर आप “संस्कृति” बना लेंगे यह संभव नहीं. सांस्कृतिक राष्ट्रवाद का मूल भाव यही है. अगर राजनीतिक रूप से जनम लेकर ही कोई राज्य अपना हो सकता है तब तो आप भारत के इतिहास पर गर्व ही नहीं कर सकते. इस तरह तो अपने देश का इतिहास केवल ६२ साल का है. अभी भी लाखों बुजुर्ग ऐसे हैं जो उम्र में “भारत” से बड़े हैं.